Diari Oficial de la Generalitat Valenciana


Sumari del DOGV 4549, del 22-07-2003 (2003/8648)

DECRET 132/2003, de 18 de juliol, del Consell de la Generalitat, pel qual crea la Comissió Interdepartamental de la Comunitat Valenciana Organitzadora dels Actes Commemoratius del 25 Aniversari de la Constitució Espanyola.
------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/07/18/132/dof/vci/html**

### Dades del document

Número de DOGV
:   4549

Data del DOGV
:   22-07-2003

Secció del DOGV
:   I. DISPOSICIONS GENERALS

Número del document
:   2003/8648


Data del document
:   18-07-2003

Organisme emissor
:   Conselleria de Presidència

Tipus de document
:   Decret

Descriptors 

:   * commemoració
    * organització administrativa
    * Constitució
    * legislació

DECRET 132/2003, de 18 de juliol, del Consell de la Generalitat, pel qual crea la Comissió Interdepartamental de la Comunitat Valenciana Organitzadora dels Actes Commemoratius del 25 Aniversari de la Constitució Espanyola. [2003/8648]
  
Amb motiu del vint-i-cinqué aniversari de la ratificació pels espanyols, en referèndum, de la Constitució espanyola, que es produirà el pròxim 6 de desembre, el Consell de la Generalitat desitja impulsar els actes i les celebracions commemoratius d'una fita tan assenyalada en la història de la participació democràtica del nostre país.
  
És indubtable l'extraordinària importància que la nostra Carta Magna ha tingut en la consagració i la consolidació de la democràcia espanyola. Només recordar que és el marc on s'ha produït la recuperació de l'autogovern a través de l'Estatut d'Autonomia, que forma part del bloc de constitucionalitat.
  
El Consell de la Generalitat considera positiu i constructiu que, en vespres d'una data tan assenyalada, es dirigisquen els esforços a aprofundir en l'esperit constitucional, valorant en tota la seua extensió el que va suposar la promulgació de la Constitució espanyola, el que implica com a marc jurídic en l'actualitat i el que representa com a base per continuar en el futur desenvolupament dels nostres drets.
  
Per tals motius, es considera necessària la creació d'una comissió interdepartamental que coordine i promoga els actes que, amb motiu de la referida celebració democràtica, impulse l'administració de la Generalitat.
  
En virtut d'això, i fent ús de les atribucions conferides en l'article 31 de la Llei de Govern Valencià, a proposta del conseller de Presidència, i amb la deliberació prèvia del Consell de la Generalitat, en la reunió del dia 18 de juliol de 2003,
  
DECRETE
  
Article 1. Creació
  
Es crea la Comissió Interdepartamental de la Comunitat Valenciana Organitzadora dels Actes Commemoratius del 25 Aniversari de la Constitució Espanyola, adscrita a la Conselleria de Presidència.
  
Article 2. Fins
  
Són fins de la comissió organitzar, impulsar, canalitzar, coordinar i, si és procedent, supervisar les activitats que duga a terme l'administració de la Generalitat, els seus organismes i institucions que participen en la celebració.
  
Així mateix, es mantindrà la coordinació necessària amb les altres administracions públiques, universitats, institucions i entitats públiques i privades en relació amb les activitats que es realitzen amb motiu de l'efemèride i, en particular, amb la comissió nacional creada per Real Decret 3/2003, de 3 de gener.
  
Article 3. Composició
  
Per al compliment dels seus fins, la Comissió s'estructura en els òrgans següents:
  
a) El president.
  
b) El Ple.
  
Article 4. President de la Comissió
  
El president de la Comissió serà el conseller de Presidència.
  
És competència del president de la Comissió:
  
a) Exercir-ne la representació.
  
b) Convocar el Ple i fixar-ne l'orde del dia.
  
c) Convocar a persones no integrants del Ple, d'acord amb el que preveu l'article següent.
  
d) Presidir les sessions i moderar el desenvolupament dels debats.
  
e) Vetlar pel compliment dels seus fins.
  
f) Exercir totes aquelles altres funcions que siguen inherents a la condició de president de la Comissió.
  
Article 5. El Ple
  
El Ple, presidit pel conseller de Presidència, estarà integrat, a més, en qualitat de vocals, pels titulars de les conselleries d'Economia, Hisenda i Ocupació; Justícia i Administracions Públiques; i Cultura, Educació i Esport, els quals podran, si és procedent, delegar en qualsevol dels membres adscrits a cadascun dels seus departaments.
  
El president de la Comissió podrà convocar a les reunions representants d'altres administracions públiques i d'institucions públiques i privades, i personalitats de reconegut prestigi, quan així ho aconselle la naturalesa dels assumptes a tractar.
  
Actuarà de secretari la persona que a l'efecte designe el president de la Comissió, de conformitat amb el que disposa l'article 25 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
És competència del Ple:
  
a) Aprovar el programa d'activitats de la Comissió.
  
b) Supervisar-ne l'execució.
  
c) Acordar, si és procedent, la creació de subcomissions.
  
d) Totes aquelles que servisquen al compliment dels seus fins.
  
Article 6. Mitjans personals i materials
  
Tots els càrrecs de la Comissió Interdepartamental de la Comunitat Valenciana Organitzadora dels Actes Commemoratius del 25 Aniversari de la Constitució Espanyola tindran caràcter honorífic, i no percebran cap retribució per este concepte.
  
El funcionament de la Comissió no suposarà increment de la despesa pública.
  
Article 7. Funcionament de la Comissió
  
Sense perjuí del que disposa el present decret, el funcionament de la Comissió s'ajustarà al que preveu el capítol II del títol II de la Llei 30 /1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Extinció
  
La Comissió Interdepartamental de la Comunitat Valenciana Organitzadora dels Actes Commemoratius del 25 Aniversari de la Constitució Espanyola deixarà d'exercir les seues funcions i es considerarà extingida una vegada complits els seus fins i celebrats els actes que motiven la seua creació.
  
DISPOSICIÓ FINAL
  
El present decret vigirà l'endemà de la publicació en el Diari Oficial de la Generalitat Valenciana.
  
València, 18 de juliol de 2003.
  
El president de la Generalitat,
  
FRANCISCO CAMPS ORTIZ
  
El conseller de Presidència,


Còpia Permalink ELI